
	REPUBLIKA HRVATSKA
BJELOVARSKO-BILOGORSKA ŽUPANIJA
GRAD ČAZMA
GRADSKO VIJEĆE



KLASA: 021-11/20-01/1
URBROJ: 2110-01-01/20-1
Čazma,  15.12.2020.

Temeljem članka 9. Zakona o savjetima mladih ("Narodne novine" br. 41/14), članka 5. Odluke o osnivanju Savjeta mladih Grada  Čazme („Službeni vjesnik“ Grada Čazme 62/14) i  članka 31. Statuta Grada Čazme («Službeni vjesnik» Grada Čazme 20/09, 17/13 i 7/18), Gradsko vijeće Grada Čazme na 23. sjednici   15.12.2020.  donijelo je 

O D L U K U  
o objavljivanju Javnog poziva 
za isticanje kandidature za izbor članova
Savjeta mladih Grada Čazme i njihovih zamjenika

Članak 1.
 
Gradsko vijeće Grada Čazme pokreće postupak izbora za članove Savjeta mladih i njihovih zamjenika koji se osniva u cilju sudjelovanja mladih u odlučivanju o upravljanju javnim poslovima od interesa i značaja za mlade, aktivnog uključivanja mladih u javni život te informiranje i savjetovanja mladih u Gradu Čazmi. 

Članak 2. 

Savjet mladih Grada Čazme savjetodavno je tijelo Gradskog vijeća koje promiče i zagovara prava, potrebe i interese mladih Grada Čazme. Savjet ima 5 članova (svaki član ima i zamjenika člana) uključujući predsjednika Savjeta i zamjenika predsjednika Savjeta. Savjet bira Gradsko vijeće na vrijeme od tri godine, na temelju predloženih kandidata. 

Članak 3. 

Pozivaju se ovlašteni predlagatelji:  udruge, sa sjedištem na području Grada Čazme, koje su sukladno statutu ciljno i prema djelatnostima opredijeljene za rad s mladima i za mlade, učenička vijeća, studentski zborovi, pomladci političkih stranaka, sindikalnih ili strukovnih organizacija u Republici Hrvatskoj i neformalnih skupina mladih (skupina od najmanje 20 mladih) da prijave kandidate za članove Savjeta mladih.
Ovlašteni predlagatelji kandidatura dužni su prilikom isticanja kandidatura za članove Savjeta predložiti i zamjenika za svakog kandidata za člana Savjeta.
 

Članak 4.

Za članove Savjeta mladih i njihove zamjenike mogu se kandidirati osobe s prebivalištem ili boravištem na području Grada Čazme koji u trenutku podnošenja kandidatura za članstvo u Savjetu mladih imaju od navršenih 15 do navršenih 30 godina života.

Članak 5.

Prijedlog kandidature podnosi se na obrascu koji će biti objavljen na mrežnim stranicama Grada Čazme (www.cazma.hr)  te obavezno sadrži:
- naziv i sjedište ovlaštenog predlagatelja,
- podatke o kandidatu i zamjeniku kandidata (ime i prezime, datum i godina rođenja, prebivalište ili boravište – priložiti fotokopiju osobne iskaznice ili prijave boravišta sa MUP),
- izjavu o prihvaćanju kandidature za člana i zamjenika člana Savjeta, 
- pisano obrazloženje prijedloga (podaci o kandidatu i zamjeniku kandidata – kratak životopis      obrazovanje, zaposlenje, interesi i druge karakteristike, dosadašnje aktivnosti, interesi i sl),
Prijedlog kandidata i njihovih zamjenika koji je nepravovremen, nepotpun ili nepravilno sastavljen neće se razmatrati. Obrasci se mogu preuzeti na www.cazma.hr, zatražiti putem e-maila elvira.babic.markovic@cazma.hr  ili osobno u Gradskoj upravi Grada Čazme, Upravni odjel za društvene djelatnosti i unutarnji nadzor, Trg Čazmanskog kaptola 13, Čazma.
Članak 6.
Javni poziv objavljuje se na mrežnoj stranici Grada Čazme (www.cazma.hr)  te lokalnoj radio postaji  (Super radio).
Rok za podnošenje prijedloga kandidata je 20 dana od dana objave javnog poziva na službenoj mrežnoj stranici Grada Čazme.
Članak 7.

Prijedlozi kandidata i njihovih zamjenika za Savjet mladih Grada Čazme s obrazloženjima i odgovarajućom dokumentacijom predaju se osobno ili putem pošte na adresu: Grad Čazma, Trg Čazmanskog kaptola 13, 43 240 Čazma s naznakom: "PRIJEDLOG KANDIDATURE ZA IZBOR ČLANOVA SAVJETA MLADIH GRADA ČAZME I NJIHOVIH ZAMJENIKA" ili se može dostaviti potpisano i skenirano na e-mail elvira.babic.markovic@cazma.hr .

Članak 8.

Članove Savjeta mladih Grada Čazme i njihove zamjenike bira Gradsko vijeće Grada Čazme tajnim glasovanjem, na prvoj sljedećoj sjednici nakon objave popisa važećih kandidatura. 



Članak 9.

Ova Odluka stupa na snagu osmog dana od dana objave u  „Službenom vjesniku“ Grada Čazme. 
						PREDSJEDNIK GRADSKOG VIJEĆA
							         Ivica Vranić   

